Kruopiai

**Kruopiai** on alev Leedus Šiauliai maakonnas Akmenė rajoonis, Kruopiai valla halduskeskus.

Kruopiais on keskkool, kultuurimaja ja raamatukogu. Vaatamisväärsusteks on aastal 1889 püstitatud katoliku kirik, sealne mõisakompleks ja selle juures asuv park.

## Ajalugu

Kruopiaid on esimest korda mainitud XV sajandil, XVI sajandil rajati sinna mõis. Esimene kirik rajati sinna aastal 1786, praegune kirik valmis aastal 1889. Aastal 1920, Leedu vabadussõja ajal, asus alevis bolševike vastu võitlema läinud vabatahtlike staap.

Teise maailmasõja ajal, aastal 1944, põles alev maha, rinne püsis Kruopiai lähistel kaks kuud. Sõja järel tegutsesid alevi ümbruskonnas Leedu metsavennad. Nõukogude ajal oli Kruopiai kohaliku sovhoosi keskasula.

## Kaitsealused objektid

Muinsuskaitse all on sealne tulpkabel. Aastal 1893 valminud punastest tellistest tulpkabeli lasi valmistada Pranciškus Klova. See asub tõenäoliselt Kruopiai pastoraadi endises asukohas aadressil Vytauto Didžiojo g. 26. Aadressil Vytauto Didžiojo g. 1 asub kaitsealune Kruopiai postkontori hoone. See valmis tõenäoliselt aastal 1922, mil Kruopiais postkontor avati. Postkontor tegutses selles majas aastani 1996. Ka on kaitse all Kruopiai vana vallamaja aadressil Papilės g. 14. Kruopiai sai vallakeskuseks aastal 1861, kuid sealse vallamaja kohta on esimesed teated alles aastast 1920. Tõenäoliselt alustati hoone ehitust siiski XIX sajandil. Nõukogude perioodil kasutati hoonet tabatud metsavendade kinnipidamiseks. Valla likvideerimisel muudeti vallamaja hoone koolimajaks ja hoonele lisati teine korrus.

Kruopiai vanal kalmistul on muinsuskaitse all Wolontiste pere hauatähis. Selle valmistas soome firma AB Hango Granit. Seal on kaitse all ka aastal 1941 hukatud vaimuliku Benediktas Vanagase haud, mille hauatähis pärineb aastast 1942. Veel on seal kaitse all 1941. aasta ülestõusust osavõtnute haud. Pärast punaarmee taganemist püstitasid kohalikud elanikud neile mälestussamba.

Teine Kruopiai vana kalmistu kuulus Kruopiai vabamõtlejate seltsile. Selts asutati aastal 1923  ja hankis kalmistu maad aastal 1926. Esimene, kes sinna maeti, oli Žagarė veterinaar J. Lobikas. Kaitse all on kalmistu ise ja kaks sealset hauda. Kalmistul on kokku kaheksa hauda. Kalmistu väravad on ažuursest sepistatud metallist, seda piiravad kaks nelinurkset tellistest väravaposti. Üks sealsetest kaitsealustest haudadest kuulub ühiskonnategelasele Juozas Liekisele (1887–1955). Tegemist oli aktiivse vabamõtlemise propageerijaga, kes ka hankis maa sealse kalmistu tarbeks. Kaitse all on veel Mikalojus Kuprevičiuse haud. Mikalojus Kuprevičius (1864–1932) oli üks vabamõtlejate seltsi asutajaid ja juhte.

Muinsuskaitse all on Kruopiai mõisa hoonetekompleks. Kaitstakse mõisa hoonete jäänuseid, eraldi on kaitse all park ja üks majandushoone. Mõisa kohta on esimesed teated XVII sajandist, viimane omanik oli Juozas Liekas. Mõisa häärber põles maha aastal 1937. Tootmishoone on L-kujulise põhiplaaniga, osaliselt varemetes ja osaliselt kasutusel. See asub aadressil Dvaro g. 1. Pargis on säilinud rajad ja tiik. Park jagunes mitmeks osaks, kus igas olid oma valdavad puuliigid.

Kaitse all on ka mõisa territooriumil asuv nõukogude sõdurite matmispaik. Seal asuvad mälestustahvlid 616 ümbruskonnas langenud sõduri nimega, lisaks märgitakse ära, et sinna on maetud veel 55 tundmatut sõdurit. Aastast 1956 pärinevas aruandes on ära märgitud neli sinna maetud sõdurit, lisaks on ära toodud, et sinna maeti ligi 300 sõdurit, kelle nimi oli teadmata. Aastast 2002 võttis matmispaiga eest hoolitsemise enda peale Venemaa, kes paiga aastal 2013 ka heakorrastas.

## Elanike arv

* 159 (1841)
* 125 (1865)
* 282 (1886)
* 250 (1902)
* 236 (1923)
* 260 (1959)
* 245 (1970)

* 377 (1978)
* 400 (1979)
* 435 (1985)
* 562 (1989)
* 614 (2001)
* 508 (2011)
* 465 (2021)


## Pilte


Kruopiai, mokykla 2.JPG|Kruopiai kool
Kruopiai, dvaras.JPG|Kruopiai mõisakompleks
Kruopiai, kultūros namai.JPG|Kruopiai kultuurimaja
Kruopiai, bažnyčia 3.JPG|Kruopiai kirik
Kruopiai,_mokykla.JPG|Endine vallamaja


## Viited

## Välislingid

*Alev portaalis vietoves.Lt